Návrh

Komuniké

	z kontroly plnenia úloh z uznesení vlády splatných v I. štvrťroku 2005, so zameraním na kontrolu dodržiavania zákona č. 168/1996 Z. z. o cestnej doprave v znení neskorších predpisov, súvisiacich predpisov a interných predpisov pri prideľovaní povolení pre cestných dopravcov a dopravných licencií v medzinárodnej autobusovej doprave.

	Vláda Slovenskej republiky na zasadnutí dňa ................. prerokovala a vzala na vedomie Správu z kontroly plnenia úloh z uznesení vlády SR, splatných v I. štvrťroku 2005, so zameraním na kontrolu dodržiavania zákona č. 168/1996 Z. z. o cestnej doprave v znení neskorších predpisov, súvisiacich predpisov a interných predpisov pri prideľovaní povolení pre cestných dopravcov a dopravných licencií v medzinárodnej autobusovej doprave.

	Kontrolu vykonal Úrad vlády SR na základe uznesenia vlády SR č. 19 z 12. januára 2005, ktorým bolo schválené Zameranie kontrolnej činnosti Úradu vlády SR na I. polrok 2005. Kontrola bola vykonaná v Ministerstve dopravy, pôšt a telekomunikácií SR.

	Správa z kontroly v časti I. obsahuje stav plnenia úloh z uznesení vlády splatných v I. štvrťroku 2005. Zo 449 termínovaných úloh a splatných v kontrolovanom období sa 4 úlohy (0,9 %) nesplnili. Podiel netermínovaných úloh predstavuje 74,4 % zo všetkých úloh.

	Správa v II. časti obsahuje výsledky kontroly pri prideľovaní prepravných povolení pre vnútroštátnych prepravcov na vykonávanie medzinárodnej cestnej dopravy a dopravných licencií v medzinárodnej autobusovej doprave z hľadiska dodržiavania ustanovení príslušných všeobecne záväzných právnych predpisov, interných predpisov, ako aj predpisov EÚ.

	Zo súhrnných výsledkov kontroly vyplynulo najmä nejednoznačné, neúplné spracovanie Zásad odovzdávania (prideľovania) prepravných povolení  do nadobudnutia účinnosti vyhlášky MDPT SR č. 109/2003 Z. z., neoprávnené prenesenie tohto výkonu štátnej správy (poverenie prideľovania, odovzdávania a pod.  prepravných povolení) ministerstvom prostredníctvom Dohody o spolupráci na združenie dopravcov Česmad Slovakia, čo podľa zákona je možné iba na Krajský úrad dopravy, neharmonizovanie zákona č. 168/1996 Z. z. s právom EÚ, ako aj absencia funkčnej vnútornej a vonkajšej kontroly zameranej na prideľovanie prepravných povolení a dopravných licencií  príslušnými útvarmi ministerstva.

	Pripravenosť na vstup do EÚ potvrdila hodnotiaca komisia EK o cestnej doprave.

	Vláda v prijatom uznesení uložila ministrom zabezpečiť realizáciu úloh smerujúcich k riešeniu zistených nedostatkov.